ไล่ซื้อหุ้น"เอ็มลิ้งค์"ดับข่าวลือ
ไล่เก็บหุ้นเอ็มลิ้งค์ฯ ราคาผงกหัว หลังบริษัทปฏิเสธฟื้นฟูกิจการ วงในเผยเร่งขายบริษัทลูก &#8220;พอร์ทัลเน็ต&#8221;
1 มี.ค. 2555

ไล่เก็บหุ้นเอ็มลิ้งค์ฯ ราคาผงกหัว หลังบริษัทปฏิเสธฟื้นฟูกิจการ วงในเผยเร่งขายบริษัทลูก “พอร์ทัลเน็ต”
ราคาหุ้นบริษัท เอ็ม ลิ้งค์ เอเชีย คอร์ปอเรชั่น (MLINK) สวิงแรงในการซื้อขายวันที่ 29 ก.พ. โดยช่วงเช้ายังมีแรงขายต่อเนื่อง ฉุดราคาหุ้นลงลึก 1.40 บาท ลดลง 0.31 บาท หรือ 18.12% แต่ในช่วงบ่ายหลังจากที่บริษัทปฏิเสธข่าวฟื้นฟูกิจการ ทำให้มีแรงซื้อเข้ามาไล่หุ้นช่วงชั่วโมงสุดท้ายก่อนปิดตลาด ไล่ราคาพุ่งปรี๊ดไปสูงสุดของวัน 1.82 บาท เพิ่มขึ้น 0.11 บาท ก่อนจะย่อลงปิด 1.78 บาท เพิ่มขึ้น 0.07 บาท หรือ 4.09% มูลค่าซื้อขาย 141.72 ล้านบาท 
บริษัทชี้แจงข่าวผ่านตลาดหลักทรัพย์ว่า ขณะนี้บริษัทยังคงดำเนินงานตามปกติ ไม่ได้เข้าฟื้นฟูกิจการตามที่ปรากฏข่าวลือ
แหล่งข่าวจากวงการโทรคมนาคม เปิดเผยว่า เอ็มลิ้งค์ฯ อยู่ระหว่างการแก้ไขหนี้ของบริษัท พอร์ทัลเน็ต ซึ่งเป็นบริษัทลูกที่รับงานกับการไฟฟ้าส่วนภูมิภาค โดยเจรจาขอลดหนี้กับธนาคารธนชาตได้ระดับหนึ่งเท่านั้น แต่ยังไม่สรุปว่าจะลดหนี้จำนวนเท่าใด
นอกจากนี้ เอ็มลิ้งค์ฯ จะขายบริษัทลูกดังกล่าวออกไปเพื่อนำเงินมาชำระหนี้ โดยได้เร่งเจรจากับผู้สนใจ 2 ราย ซึ่ง 1 รายเป็นบริษัทสื่อสารในตลาดหลักทรัพย์ แต่ยังไม่ได้ข้อสรุปใดๆ 
“ธุรกิจของพอร์ทัลเน็ตดี รับงานกับการไฟฟ้าฯ แต่ที่ผ่านมาเจอปัญหาการเมืองแฝง มีการดึงเงินจากหน่วยงานรัฐ ส่งผลกระทบกับสภาพคล่อง ทำให้เอ็มลิ้งค์ฯ ต้องเร่งขายบริษัทลูกออกไปเพื่อแก้ปัญหาหนี้ผิดนัดชำระกว่า 1,300 ล้านบาท ซึ่งมีบริษัทสื่อสารแห่งหนึ่งในตลาดให้ความสนใจเสนอราคาซื้อเข้ามา และอีกรายเป็นนักลงทุนรายใหญ่ในตลาด” แหล่งข่าวเปิดเผย